Episcopul Iustin al Maramureşului şi Sătmarului a sfințit duminică biserica ucraineană din satul Poienile de sub Munte.
Biserica este în jurisdicția Vicariatului Ortodox Ucrainean al Patriarhiei Române iar PS Iustin a oficiat slujba ca delegat al Patriarhului Daniel.
Construcția lăcașului de cult care are „dimensiunile unei catedrale”, cum a notat Preasfinția Sa, a durat 14 ani.
Episcopul Maramureșului a apreciat comunitatea și eforturile ei, portul, precum și obiceiurile ucrainenilor.
„Fetele au aceste coroniţe cu care vin şi la Mănăstirea Moisei, pe 15 august, împodobite în chip minunat, cu multă credinţă. Sunt interferenţe de portul Maramureşului, de port şi de folclor. Ei înţeleg şi vorbesc limba română perfect şi sunt familii mixte, suntem, propriu-zis, fraţi de credinţă şi ne întâlnim frecvent”.
„Slavă lui Dumnezeu pentru toate!”, a spus ierarhul apreciind faptul că parohia foarte tânără, care are o natalitate puternică, va avea unde să se roage „pentru că atunci când suntem în Liturghie suntem cu un picior în Împărăţia lui Dumnezeu”.
La sfârşitul Sfintei Liturghii, preotul paroh Dumitru Curac, ctitorul bisericii, a fost hirotesit iconom stavrofor, iar autorităţile locale şi şeful de şantier au primit din partea Preafericitului Părinte Patriarh Daniel Ordinul „Sanctus Stephanus Magnus”.
Binefăcătorii au fost cinstiţi cu Diploma Anului omagial, iar Părintele Vicar Nicolae Lauruc a primit din partea Preasfinţitului Părinte Episcop Iustin Ordinul „Crucea Justinain Arhiepiscopul”, informează Episcopia Maramureșului și Sătmarului.
La final, parohul și-a exprimat bucuria mulțumind celor care i-au fost alături în demers.
„Am trecut prin multe grele încercări, dar cu sprijinul lui Dumnezeu şi al Maicii Domnului am văzut acea putere nu numai dohovnicească”, a mărturisit preotul Dumitru Curac.
„Mulţumim pentru prezenţa Preasfinţitului Părinte Iustin, Episcopul Maramureşului şi Sătmarului, care a fost delegat din partea Patriarhului Bisericii Ortodoxe Române. Mulţumim şi Preafericirii Sale că are grijă de noi şi Preasfinţitului cu echipa toată, care a venit şi s-a ostenit”.
„Ctitor înseamnă să lucreazi nu numai singur. Ctitori ai acestei biserici sunt toţi credincioşii care au ostenit, pentru că unul singur n-ar fi putut face nimic”.
Aproximativ 80% din etnicii ucraineni din România sunt ortodocși. Pentru aceștia, Patriarhia Română a înființat vicariatul în cadrul căruia serviciile religioase se oficiază în limba ucraineană de către preoți din comunitate.
Foto credit: Episcopia Maramureșului și Sătmarului